Paisache Protechiu d'os Pinars de Rodeno

O Paisache Protechiu d'os Pinars de Rodeno ye un paisache protechiu d'Aragón. Se troba situau en a sierra d'Albarracín en a provincia de Teruel, o primero en estar declarau en a provincia de Teruel, en l'anyo 1995. Con una superficie total de 6.829,05 ha protechidas, os pinars se troban entre os 1.095 m. d'altaria, en o barranco de Tobías, y os 1.602 m. en o Cerro d'a Cruz de Montoyo. S'estendilla por os termins municipals d'Albarracín, Exea d'Albarracín y Bezas. Vechetación A prencipal especie de pin que i habita ye o pinastre (Pinus pinaster), que se caracteriza por tener una altaria meyana y una crosta aspra de color royenca. Tradicionalment s'han emplegau ta quitar rasina. A mas se i pueden trobar atras especies d'árbols como os Quercus (Quercus faginea, Quercus pyrenaica y eixemplars relictos de Quercus petrea). Entre os arbustos trobamos os chinebros u os bruecos entre atros. Fauna As especies que se troban en os pinars son as tipicas d'a selva mediterrania como os chabalins, corzos, ciervos, rabosas, fuinas, llebres y esquiruelos. Cheolochía O suelo d'os pinars ye formau sobre un substrato de piedra panal roya, dita "rodeno" en o Sistema Iberico. Entre as formas que han modelau os achents atmosfericos podemos destacar as foces excavadas por os cursos d'augua, os taffoni (uecos semiesfericos en a paret rocosa) u as gnammas (grans depresions circulars en a superficie d'a roca). D'atra man tamién bi ha un aria a on que a roca calsinera ye predominant, con un relieu mas suau y zonas altas y planas. En istas zonas trobamos atras especies de pins y carrascas. Arte rupestre Bi ha diferents espelungas entre os pinars a on se pueden trobar importants muestras d'arte rupestre levantín, entre as que destacan o Prado del Navazo, Doña Clotilde u a Cocinilla del Obispo. As feguras que se i gosan representar son humans cazando u cullindo y escenas d'animals (mas que mas toros) en colors roya y blanca. Istas pinturas son consideradas como Patrimonio d'a Humanidat per la Unesco dende 1998 per estar incluyidas en l'arte rupestre levantín que s'extiende per tot lo levante espanyol. Atras feguras de protección Parque Cultural d'Albarracín. Puesto d'importancia comunitaria Rodeno d'Albarracín. Vinclos externos (es) Paisache Protechiu d'os Pinars de Rodeno. Gubierno d'Aragón (es) GEA. Espacios Naturals Protechius d'Aragón